  Анжелика Тихонова корреспондент 27-тӥ толсуре Ижкарын биатлонъя «Ижевская винтовка» ӵошатсконъёс улсын Россилэн чемпионатэз но кубокезлэн 4-тӥ но 5-тӥ люкетъёсыз йылпумъяськизы. Вормисьёс IBU-лэн кубоказ пыриськыны Россилэн люкам командаяз сюризы. Со сярысь элькунысь спортъя дасяськонъя центрлэн пресс-службаез ивортӥз. Нылкышноос пӧлын 12,5 иськемын нимаз ӵошатсконын Тюмень улосвыл понна бызьылӥсь Виктория Сливко вормиз (дистанциез 42:59.0 дыр ӵоже ортчиз, куинь мишеняз ӧз йӧтты)). Кыкетӥ кык мишеньзэ ворсатэк Ямало-Ненецкой автоном округысь Лариса Куклина вуиз (43:02.1), куинетӥ – Мурманск улосвылысь Анастасия Егорова (43:09.5 (2)). Удмуртиысь Анастасия Кайшева но Илона Знакова 17-тӥ (куинь йӧттымтэен) но 36-тӥ (9) интыос басьтӥзы.  Воргоронъёс пӧлын 15 иськемын нимаз ӵошатсконын Тюмень улосысь Евгений Идинов нырысетӥ луиз (43:53.3 (3)). Азвесь медаль Ханты-Мансийск автоном округысь Дмитрий Иванов басьтӥз (43:53.5 (1)), бронза – Ханты-Мансийскысь ик Пётр Пащенко (44:26.6 (3)). Удмуртиысь Александр Мяконький но Виктор Плицев 19-тӥ (3) но 20-тӥ (6) луизы.  Cо сяна, кык нунал спринт амалын ӵошатсконъёс ортчизы. Нырысетӥяз Тюменьысь Виктория Сливко вормиз (26:29.8 (1)), кыкетӥ Свердловск улосысь Тамара Дербушева луиз (26:36.7 (0)), куинетӥ Мордовиысь Полина Плюснина вуиз (26:37.2 (0)). Удмуртиысь Илона Знакова 19-тӥ (2) луиз, Анастасия Кайшева – 36-тӥ (5), Виктория Главатских – 37-тӥ (5).  Воргоронъёс пӧлын Ханты-Мансийск автоном округысь Никита Поршнев вормиз (29:24.9 (0)), кыкетӥ Ямало-Ненецкой автоном округысь Рустам Каюмов вуиз (29:39.9 (1)), куинетӥ Ханты-Мансийск автоном округысь Михаил Бурундуков луиз (29:41.9 (0)). Удмуртиысь Виктор Плицев 26-тӥ (2) инты басьтӥз, Александр Мяконький – 56-тӥ (2).  Кыкетӥ нуналаз Мурманскысь Анастасия Егорова нырысетӥ луиз (24:52.1 (0)), со бӧрсьы Ямало-Ненецской автоном округысь Лариса Куклина вуиз (25:05.1 (1)), куинетӥ – Новосибирск улосысь Анна Никулина (25:07.3 (0)). Удмуртиысь Илона Знакова 11-тӥ (0) вуиз, Виктория Главатских – 35-тӥ (5).  Воргоронъёс пӧлын Ленинград улосвылысь Евгений Сидоров вормиз (28:51.8 (1)), кыкетӥ Ханты-Мансийск автоном округысь Пётр Пащенко луиз (29:08.4 (1)), куинетӥ – Москва улосысь Михаил Первушин (29:09.1 (1)). Удмуртиысь Виктор Плицев но Александр Мяконький 19-тӥ (2) но 50-тӥ (2) вуизы.  Ӵошатсконъёслы йылпумъянъёсъя устоосыз луизы: нылкышноос пӧлын – Виктория Сливко (Россилэн кубокезлэн азьветлӥсез), Лариса Куклина, Анастасия Егорова но Наталья Гербулова; воргоронъёс пӧлын – Дмитрий Иванов (Россилэн кубокезлэн азьветлӥсез), Михаил Первушин, Михаил Бурундуков но Пётр Пащенко.  Та спортсменъёс IBU-лэн кубокез понна вожвылъяськон улсын матысь ӵошатсконъёсы пыриськозы. Соос 8-9 толшоре Словакиысь Брезно-Осрблиын ортчозы. Тегъёс: Спорт Биатлон Ижевскаявинтовка Удмуртия Россия  